1.Svrha izvješća

Direktivom o označivanju energetske učinkovitosti (2010/30/EU) od Komisije se zahtijeva da ocijeni učinkovitost te Direktive i podnese izvješće Europskom parlamentu i Vijeću do 31. prosinca 2014. Direktivom se zahtijeva i izvješće o delegiranju ovlasti do 19. lipnja 2015., kao i sažetak nacionalnih izvješća o nadzoru tržišta koja države članice moraju dostaviti svake četiri godine.

U izvješću iz 2012. o preispitivanju Direktive o ekološkom dizajnu (2009/125/EZ) zaključeno je da Direktivu nije potrebno odmah revidirati, ali bi se u okviru preispitivanja Direktive o označivanju energetske učinkovitosti u 2014. mogli ponovno procijeniti određeni aspekti za koje u trenutku preispitivanja nije bilo dostupno dovoljno informacija, kao što su učinkovitost provedbenih mjera i usklađenih normi te bolja koordinacija provedbi tih dviju direktiva.

Ovim izvješćem ispunjavaju se ti zahtjevi.

2.Procjena djelotvornosti, učinkovitosti, dosljednosti, dodane vrijednosti EU-a i relevantnosti

Ciljevi su Direktive o označivanju energetske učinkovitosti i Direktive o ekološkom dizajnu sljedeći:

povećanje energetske učinkovitosti proizvoda i razine zaštite okoliša,

slobodno kretanje proizvoda povezanih s energijom u Europskoj uniji,

pružanje informacija potrošačima ne temelju kojih će moći izabrati učinkovitije proizvode.

Ocjenom politike pokazalo se sljedeće:

1.Mjere za ekološki dizajn i označivanje energetske učinkovitosti koje su na snazi učinkovite su u smislu da rezultiraju vidljivim i znatnim uštedama energije i smanjenjem troškova. Ex post ocjenom tijekom preispitivanja pojedinih mjera za označivanje energetske učinkovitosti koje su na snazi od 1990-ih pokazalo se da se tržište brzo mijenja tako da se u većini označenih skupina proizvoda pokazuje veća učinkovitost. Procjenjuje se da će se provedbom tih dviju direktiva do 2020. godišnje uštedjeti 175 Mtoe primarne energije (oko 15 % te uštede ostvaruje se zahvaljujući mjerama za označivanje energetske učinkovitosti, imajući na umu da je oko polovine skupina proizvoda obuhvaćeno samo mjerama za ekološki dizajn). To odgovara 19 % uštede s obzirom na uobičajenu upotrebu energije za te proizvode. Tim politikama ostvarit će se gotovo polovina cilja energetske učinkovitosti od 20 % do 2020. Ovisnost o uvozu energije smanjila bi se za 23 % za prirodni plin i za 37 % za ugljen. Procjenjuje se da će se trenutačnim mjerama za ekološki dizajn i označivanje energetske učinkovitosti krajnjim korisnicima proizvoda do 2020. uštedjeti 100 milijardi EUR godišnje u obliku nižih računa za režije (400 – 500 EUR godišnje uštede po kućanstvu).

2.Ne postoje prepreke slobodnom kretanju proizvoda povezanih s energijom na unutarnjem tržištu Europske unije.

3.Koristi premašuju troškove, kako za poduzeća, tako i za društvo u cjelini. Iako će troškove ispunjavanja zahtjeva i označivanja isprva snositi proizvođači, oni će se kasnije prebaciti na krajnje korisnike (kućanstva i druga poduzeća) koji će imati koristi od smanjenja troškova zbog smanjene potrošnje energije koje će znatno premašiti početne troškove. Detaljni podaci za cijeli EU nisu dostupni. Procjenjuje se da je omjer koristi i troškova za Ujedinjenu Kraljevinu 3,8 za propise na snazi 2012.

4.Velika većina potrošača (oko 85 %) prepoznaje i razumije oznake energetske učinkovitosti te se koristi njima pri donošenju odluka o kupnji.

5.Uvođenjem razreda A+ i viših na temelju Direktive o označivanju energetske učinkovitosti iz 2010. smanjila se djelotvornost oznaka energetske učinkovitosti za motiviranje potrošača na kupnju učinkovitijih proizvoda. Izmijenjenim dizajnom u okviru kojeg se koriste dodatni plusevi za označivanje razreda učinkovitosti viših od razreda A manje se učinkovito motivira na kupnju učinkovitijih proizvoda nego što je to bio slučaj s izvornim rasponom od A do G. Iako se ispitivanjem mišljenja potrošača pokazalo da je nov raspon potrošačima razumljiv, zbog njega je ipak smanjena njihova spremnost da više plate za učinkovitiji proizvod jer ih je manje motivirala razlika između razreda A+ i A+++ nego između razreda C i A. Neke od piktograma koji se upotrebljavaju za predstavljanje drugih parametara na oznaci također je teško razumjeti, primjerice „znak paljenja/gašenja” na oznakama na televizorima i učinkovitost sušenja na oznakama na perilicama posuđa.

6.Vidljiv je trend prema kupnji većih proizvoda, koji su učinkovitiji i stoga postižu viši energetski razred, ali imaju mnogo veću apsolutnu potrošnju energije nego manji uređaji istog tipa.

7.Nacionalna tijela za nadzor tržišta slabom provedbom pridonose nepostizanju sukladnosti te se procjenjuje da se na taj način predviđena ušteda energije umanjuje za 10 %. Vidjeti također odjeljak 3.

8.Pokazalo se da su mjere za neke proizvode nedovoljno ambiciozne u usporedbi s onime što je tehnički i gospodarski izvedivo.

9.Iako su neke mjere usmjerene i na utjecaje na okoliš osim potrošnje energije u fazi upotrebe proizvoda, postoji potencijal za daljnje smanjenje takvih utjecaja, na primjer u aspektima mogućnosti ponovne upotrebe, recikliranja i oporabe, recikliranog sadržaja, upotrebe prioritetnih materijala, opasnih tvari, te trajnosti.